text:
KRALENDIJK – Debí na e problema kousá pa e pandemia di “Coronavirus”, hopi kos a kana diferente pa loke ta trata e aña eskolar 2019 pa 2020. Direktor general di SGB, Frans van Efferink a menshoná ku gobièrnu hulandes a tuma e desishon ku èksamen sentral di skol sekundario no ta kontinuá e aña eskolar aki, debí di e krisis di korona. E aña aki, e alumnonan por a logra haña nan diploma riba un base di e resultadonan di èksamen di skol ‘schoolexamen (SE)’. Pues skolnan mester a hasi uso di nan propio “toetsnan” pa wak kua ta e muchanan ku ta pasa e “toets” ku éksito.
E resultadonan di e promé periodo di èksamen ‘1e tijdsvak’ di Komunidat di Skol Boneriano ‘Scholen Gemeenschap Bonaire (SGB)’ ta konosí kaba. Mas ku 93% di e kantidatonan di èksamen a slag pa nan èksamen básiko, esaki ta 1 % mas tantu ku e resultado final di aña 2019. VWO ta na kabes ku 100% mesun kos ku e aña eskolar promé, siguí pa Mavo ku 95%, esaki ta un subida di 1%. Despues ta sigui ku 91% di kantidatonan di Havo ku a slag, esaki ta 6% mas tantu ku e aña eskolar promé. VMBO a skor na ‘Basis i Kader’ 93%. Na di dos oportunidat/re èksamen ‘herexamen’ ta eksistí e posibilidat pa inskribí pa un prueba di mehorashon di resultado ‘Resultaat Verbeter Toets (RTV)’, un sorto di re èksamen. E chèns ku ta eksistí ku algun alumno lo por slag ainda, nos ta deseá e alumnonan ei éksito ku e delaster peso òf karga ku a sobra !! En general, un resultado ekselente !
Felisitashon i un gradisimentu
Na kuminsamentu di yüli 2020 ta ortogá/entregá e diplomanan i e sifranan di resultado na e graduadonan. E aña aki no tin un selebrashon grandi huntu, pero un selebrashon pa kada klas separá. Manera e chèri riba e bolo, kada mèntòr ta bai kome ku e graduadonan na un dushi restorant. Nos ta hopi orguyoso di nos alumnonan, dosentenan, personal di sosten i nos maneho di skol. Huntu nos a traha na un éksito fruktífero !
Komunidat di Skol Boneriano (SGB) ta felisitá e kantidatonan ku a alkansá nan diploma ku éksito i ta deseánan tur kos bon den nan siguiente etapa di nan estudio òf nan karera. Tambe e mayornan i esnan responsabel pa e alumnonan nos ke yama danki i manda un felisitashon di nos kurason pa e yunan. ‘Den totalidat, danki na bosnan tur, sin bosnan yudansa, koperashon i esfuerso esaki lo no por tabata posibel’.
Den e lista skemátiko aki bou bo por mira e resultadonan di èksamen pa e edukashon sekundario di SGB. E ta mustra e siguiente manera di kada paso di estudio ‘leerweg’.
EINDEXAMENRESULTATEN SGB
Het centraal examen voortgezet onderwijs is dit schooljaar niet doorgegaan vanwege de corona crisis. Leerlingen kunnen dit jaar op basis van de resultaten van hun schoolexamens (SE) hun diploma halen.
Hiervoor is een tijdelijke slaag-zakregeling gemaakt in vorm van een besluit, dat bepaalde artikelen uit onder andere het Eindexamenbesluit VO vervangt. Hiermee wordt het voor de leerlingen optimaal mogelijk gemaakt eindexamen te doen in dit uitzonderlijke jaar. Het vo-diploma moet net als in andere jaren zijn waarde en civiel effect hebben. Leerlingen krijgen dit jaar een volwaardig diploma waarmee toegang tot het vervolgonderwijs wordt verkregen, aldus de minister voor Basis-en Voortgezet onderwijs en Media, A. Slob.
De examenresultaten van de Scholengemeenschap Bonaire (SGB) voor het eerste tijdvak zijn bekend. Ruim 93% van de examenkandidaten zijn op basis van hun schoolexamens geslaagd, dat is nu al 1% hoger dan het uiteindelijke resultaat van 2019. VWO is koploper met 100% net als vorig schooljaar, gevolgd door de MAVO met 95%, dat is een stijging van 1%. Verder is 91% van de HAVO kandidaten geslaagd, dat is 6% hoger dan vorig schooljaar. Het VMBO scoort voor zowel basis als kader 93% geslaagden. Als tweede tijdvak bestaat de mogelijkheid om in te schrijven voor een Resultaat Verbeter Toets (RTV), een soort herkansing op maat. De kans bestaat dat enkele leerlingen dan alsnog kunnen slagen, we wensen deze leerlingen succes met de laatste loodjes! Al met al een geweldig resultaat!
Felicitaties en dank
Begin juli worden de diploma’s en cijferlijsten aan de grote groep van geslaagde leerlingen uitgereikt. Dit jaar géén groot feest samen maar een viering per klas en als kers op de taart gaan de mentoren eten met de geslaagden in een mooi restaurant. We zijn dan ook trots op onze leerlingen, docenten, onderwijsondersteunend personeel en de schoolleiding. Samen hebben wij hard aan dit succes gewerkt!
De Scholengemeenschap Bonaire (SGB) feliciteert de kandidaten met het behalen van hun diploma en wenst hen veel succes met hun vervolgstudie of met hun verdere loopbaan. Ook de ouders en verzorgers willen we van harte feliciteren met het succes van hun kind(eren). “Allen bedankt, zonder uw samenwerking en inspanning was dit niet mogelijk.”


c: text/html

text:
Ex Promer Minister mr. Mike Eman: BAN TENE FE
Bishita den barionan, serenata pa nos grandinan na cas di nos grandinan, trabao comunitario, bishita di scolnan, atencion pa muchanan chikito malo den hospital, esaki ta e variacion di formanan cu mr. Mike Eman y su esposa Doina tanto como Promer Minister y como Parlamentario tabata comparti e dia di su fecha natal cu comunidad Arubano dia 1 di September durante añanan.
E aña aki cu e pandemia cu ta afectando nos comunidad henter y e vulnerabilidad di su esposa Doina e fecha natal di Ex Promer Minister Mike Eman a worde haci den forma di un refleccion nacional comparti pa medio di su pagina social cu henter nos comunidad. Ex Promer Minister Mike Eman a haci un yamada pa un refleccion y oracion nacional pa fortifica e sentimentonan den nos comunidad pa por surpasa e retonan grandi nos dilanti.
Eman a habri su refleccion expresando gratitud na nos Creador pa un aña mas di bida y salud. El a comparti cu Doina cune a manece cu un oracion pa henter Aruba cendiendo un bela den presencia spiritual di su mayornan, nan angelnan wardador den cielo. “Cu Señor su boluntad duna Doina y ami forza pa supera momentonan dificil, cu su Bendicion awe por drama riba tur cu un kebrante di salud y nan famianan, riba nos dokter y enfermeranan trahando di dia y anochi pa yuda cura nos prohimonan y consuelo pa esnan cu a perde un ser keri den e dianan aki”, mr. Mike Eman a comparti. E muestra cu tur cos na final ta cu nos Creador su forza y boluntad.
Eman a pidi pa un refleccion uni cu empathia y compasion, den espirito y hermandad. “Esey ta mi deseo awe pa Aruba henter riba fecha di mi nacemento 1 di September. Ban Tene Fe. Un abrazo cu hopi amor y amistad”, tabata su mensahe final.
Literalmente Ex Promer Minister Mike Eman a comparti e pensamento aki riba su pagina social:
“Amigonan, Friends, Awe hopi gradicido na nos Creador pa un aña mas di bida y salud. Doina cumi a manece cu un oracion pa henter Aruba cendiendo un bela den presencia spiritual di nos mayornan, nos angelnan wardador den cielo. Cu Señor su boluntad duna Doina y ami forza pa supera momentonan dificil, cu su Bendicion awe por drama riba tur cu un kebrante di salud y nan famianan, riba nos dokter y enfermeranan trahando di dia y anochi pa yuda cura nos prohimonan y consuelo pa esnan cu a perde un ser keri den e dianan aki. Tur cos na final ta cu nos Creador su forza y boluntad. Un refleccion uni cu empathia y compasion, den espirito y hermandad. Esey ta mi deseo awe pa Aruba henter riba fecha di mi nacemento 1 di September. Ban Tene Fe. Un abrazo cu hopi amor y amistad [Mike y Doina] #tenefe”

robotstxt: allowed

filter: keep


text:
Desde e yegada di Coronavirus riba nos isla, nos poblacion a wordo enfrenta cu diferente reto cu nos no ta custuma cune. Esaki entre otro a haci un impacto grandi riba nos sistema di educacion y e manera cu nos ta custuma di haya les. Enseñansa online a bira e normal nobo cu nos studiantenan tin cu custuma cune.
Durante 2020, SETAR a aporta na varios manera pa haci enseñansa online posibel y aña aki no ta exepcion. Diahuebs atardi SETAR a haci entrega di 800 tablets na scolnan secundario rond di nos isla. Esaki como meta pa brinda nos studiantenan cu no tin un device e posibilidad di fia un device na scol pa haci un proyecto of les online. E scolnan lo ta encarga pa maneha e devicenan aki.
SETAR a enfoca riba scolnan secundario mirando cu nan ta e scolnan di mas critico pa loke ta nos futuro di mayan. E cantidad di tablet cu a wordo reparti pa scol a wordo haci a base di e cantidad di studiante na cada scol.
Aña pasa na april, SETAR a reparti 200 Mifi cu 100 GB y carchinan di prepaid na balor di AWG 35.000 pa nos studiantenan, specialmente di examenklas, cu no tin acceso na internet. E aña aki SETAR su enfoke tabata riba device.
Asina aki SETAR ta sigui aporta pa brinda nos scolnan y studiantenan cu e hermentnan necesario pa por haci nan lesnan online y garantisa asina e continuidad di lesnan pa medio di enseñansa online.


text:
KRALENDIJK – Te ku un próksimo aviso, e ofisina di seguro di kuido, Zorgverzekeringskantoor BES (ZVK), no ta manda niun pashènt di Boneiru pa tratamentu médiko na Dr. Horacio Oduber Hospital na Aruba. A tuma e desishon aki relashoná ku e atake sibernétiko, ku a afektá hòspital di Aruba. Segun ZVK, luna pasá e hòspital di Aruba, Dr. Horacio Oduber Hospital a bira víktima di un atake sibernétiko. Piratanan di kòmpiuter ‘Hackers’ a drenta e sistema digitalisá di e hòspital i a paralisá esaki por kompletu. Esaki tabatin komo konsekuensia ku komunikashon interno di e hòspital a bira imposibel. Te asta mester a hasi un apelashon riba direktor di Fundashon Mariadal, Dr. Giovanni Frans, ku ta miembro di e tim di kalamidat di Dr. Horacio Oduber Hospital, pa duna asistensia. Komo ku Dr. Frans ta konsiderá ku tin muchu riesgo pa manda pashèntnan di Boneiru pa Aruba pa tratamentu médiko, el a duna konseho na ZVK pa para tur traslado médiko te ku un otro aviso. Banda di esaki, Dr. Horacio Oduber Hospital, pa motibu di e situashon ku a surgi, a disidí di limitá su mes na solamente atendé kasonan di emergensia. Esaki a kousa un lista largu di espera di pashènt di Aruba mes. Pesei a opta pa no tuma pashèntnan djafó.
Radio Live 99.9 FM por a komprondé ku pa motibu di e mudansa resien, hòspital nobo di Kòrsou, ‘Curacao Medical Center’ (CMC), tampoko no ta tuma pashènt djafó.


text:
Kralendijk – Dia 1 di sèptèmber 2021 a manda diseño di presupuesto 2022 di Entidat Públiko Boneiru pa Konseho Insular pa tratamentu i aprobashon. E aña akí a skohe pa un presentashon nobo i inovativo di e presupuesto, di manera ku e konekshon ku e plannan di maneho di e Programa di Gobernashon 2019-2023 ta bini dilanti mas klarito.
Di e manera akí ta pone siudadanonan di Boneiru sentral den e presupuesto akí: presentando e presupuesto segun e prioridatnan di gobièrnu, e siudadano ta haña un mihó bista den loke Entidat Públiko Boneiru ke realisá den e periodo binidero. Un Boneiru duradero den un ambiente stabil i prometedor.
E aña akí tambe pa promé biaha tin un ‘Presupuesto den 1 mirada’ ku en breve ta duna un bista general klarito di entradanan i gastunan di gobièrnu boneriano.
A hinka e presupuesto den un bachi nobo pa hasié mas aksesibel i mas plasentero pa lesa. Den e presupuesto di maneho ta deskribí e metanan pa e maneho di e aña (i añanan) binidero, ku tin influensia riba presupuesto di Entidat Públiko Boneiru. Ta ilustrá e aktividatnan ku ta nesesario pa realisá e metanan akí i e gastunan enbolbí ku esakinan den e presupuesto akí.
Na momentu di stipulashon di e benefisionan a basa esaki riba un kontinuashon di e rekuperashon ekonómiko ku a kuminsá meimei di aña 2021 i ku segun e pronóstikonan lo sigui den aña 2022. Implementashon di e impuesto nobo pa turista ta fortifiká e kalkulashon positivo akí. Di e manera akí ta spera un subida di entrada na aña 2022. E akshonnan di rekuperashon den kaso di emishon di pèrmit di konstrukshon i emishon èkstra di tereno lo kontribuí mas aleu na un parti sólido di entrada di e presupuesto akí.
Intensivá
Banda di e prioridatnan ku a akordá den Programa di Gobernashon i Akuerdo Intergubernamental, Entidat Públiko Boneiru den aña 2022 i den e añanan binidero ta hasi esfuerso pa intensivá e maneho ku ta enfoká riba rekuperashon ekonómiko i mehorashon di servisio na e siudadano. Esaki ta reflehá su mes den e gastunan presupuestá i den invershonnan. Den esaki e prioridatnan ta:
- Drechamentu di kaminda
- Digitalisashon
- Desaroyo di organisashon
- Punto di referensia siguridat sosial
- Rekuperashon di ekonomia
- Suministro di kombustibel
Ku introdukshon di e presupuesto akí pa aña 2022 Entidat Públiko Boneiru ta kalkulá su entradanan i gastunan den un forma mas realístiko, ku komo meta pa prevení mas tantu posibel ku ta gasta ménos sèn ku ta disponibel den e kuenta anual. Ku e intenshonnan di maneho i e prioridatnan ku mester keda realisá, mester invertí hopi riba sierto terenonan. Na momentu di formulashon di e presupuesto akí, kaminda tabata posibel, a ekonomisá riba gastunan operashonal (di ofisina).
Défisit
No opstante esaki e presupuesto ta mustra un défisit ku ta ferwagt di USD 1.97 mion, ku ta ku keda kubrí pa un biaha so pa medio di e reservá general ku a akumulá durante añanan ku a pasa. E reserva general na fin di aña 2020 ta USD 36.6 mion, di manera ku ta responsabel pa na aña 2022 kubri e défisit ku ta ferwagt for di esaki sin ku ta afektá posishon finansiero di Entidat Públiko Boneiru. A pone e parti di maneho di e presupuesto pa tur hende mira riba wèpsait di Entidat Públiko Boneiru. Nos ta invitá tur siudadano pa tira un bista den presupuesto 2022.
Por klek akinan pa yega na e página ku e presupuesto:
https://bonairegov.com/bestuur-organisatie/financien-van-het-openbaar-lichaam-bonaire/ontwerpbegroting-2022
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Tag Archives: vacatura
Vacatura Dokter di Control
Vacatura Projectmedewerker
Banco di Seguro Social Aruba SVb ta un organisacion cual ta sigura tur ciudadano di Aruba pa perdida di entrada. Nos 70.000+ clientenan tin derecho riba un servicio facil, rapido y excelente. Un di nos tareanan durante e crisis di Covid-19 ta ehecucion di e Sosten Financiero pa Empresa Chikito y Mediano y Subsidio di… Mas Informacion
Vacatura Dokter di Control
Banco di Seguro Social Aruba (SVb) ta encarga cu ehecucion di nos leynan riba tereno di incapacidad laboral den sector publico y sector priva. SVb ta controla su clientenan pa determina nan capacidad pa traha y ta crea oportunidadnan pa e cliente por reanuda su trabao. SVb ta guia su clientenan riba e caminda di… Mas Informacion
Vacatura ICT Medewerker
Banco di Seguro Social Aruba SVb ta un organisacion cual ta sigura tur ciudadano di Aruba pa perdida di entrada. Nos 70.000+ clientenan tin derecho riba un servicio facil, rapido y excelente. Un di nos metanan principal ta pa digitalisa tur servicio di SVb den e proximo añanan. Nos ta colabora cu partnernan nacional y… Mas Informacion
Vacatura Hoofd Human Resource SVb
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y… Mas Informacion
Vacatura Hoofd Financiën SVb
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y… Mas Informacion
Vacatura Funcionario di Finansas
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social.
Vacatura Funcionario di Comunicacion
E fecha pa por reacciona riba e vacatura aki a vispera dia 14 di october 2013.


text:
Kralendijk, 16 di sèptèmber 2020 – Den e anochi di djárason 26 di ougùstùs, dos aña despues ku a pega un transistor di satélite na kaska di e turtuga blanku ‘Bonni’, Sea Turtle Conservation Bonaire (STCB) a changa un turtuga kawama muhé na momentu ku el a subi tera na un di e playanan na Boneiru kaminda ta traha nèshi di turtuga, ku e meta di pega un transistor di satélite na su kaska. Despues di diferente ora di trabou, STCB su tim a duna e kawama, ku a haña ‘Flappie’ komo nòmber, su libertat na laman pa 3:00 di mardugá ku un transistor di satélite na su kaska pegá.
Te ku awe, STCB a sigui ruta di 26 turtuga di laman adulto den region di Karibe.
E informashon ku ta risibí di e transistor di satélitenan ta duna konosementu balioso tokante e rutanan despues di a kaba traha nèshi i pa bai buska kuminda i esaki ta yuda na identifiká e áreanan unda turtuga di laman adulto nasé na Boneiru i ku ta reprodusí ta buska kuminda. STCB su Manager Kaj Schut ta informá: “For di momentu ku nos programa di sigui ruta di turtuga a start na 2003, nos a sigui ruta di migrashon di turtuga for di Boneiru bai wèst direkshon di Golfo di México i e awanan na kosta di Nicaragua, Honduras i Colombia; bai nort direkshon di Cuba, Puerto Rico, Repúblika Dominikano i Virgin Islands; i bai ost direkshon di e Archipiélago Los Roques i isla Margarita na Venezuela. Awor, ‘Flappie’ a kohe rumbo wèst i nos ta hopi ansioso pa haña sa unda banda e ta bai!”
STCB ta hopi gradesido na ContourGlobal Bonaire kende a spònser e gastunan di e transistor di satélite i pa nan sosten na e trabou di STCB. Sanne Huisman, di ContourGlobal Bonaire ta deklará: “Nos a skohe e nòmber ‘Flappie’ i nos ta ansioso di haña sa mas tokante e aktitut di ‘nos’ turtuga den e lunanan binidero!”
Si bo ke keda na altura di moveshonnan di ‘Flappie’, bo por registrá pa e boletin di notisia di STCB. Nos organisashon lo publiká tambe nos último notisianan riba nos wèpsait i e kanalnan di medionan sosial.
Te ku awe, STCB a sigui ruta di 26 turtuga di laman adulto den region di Karibe.
E informashon ku ta risibí di e transistor di satélitenan ta duna konosementu balioso tokante e rutanan despues di a kaba traha nèshi i pa bai buska kuminda i esaki ta yuda na identifiká e áreanan unda turtuga di laman adulto nasé na Boneiru i ku ta reprodusí ta buska kuminda. STCB su Manager Kaj Schut ta informá: “For di momentu ku nos programa di sigui ruta di turtuga a start na 2003, nos a sigui ruta di migrashon di turtuga for di Boneiru bai wèst direkshon di Golfo di México i e awanan na kosta di Nicaragua, Honduras i Colombia; bai nort direkshon di Cuba, Puerto Rico, Repúblika Dominikano i Virgin Islands; i bai ost direkshon di e Archipiélago Los Roques i isla Margarita na Venezuela. Awor, ‘Flappie’ a kohe rumbo wèst i nos ta hopi ansioso pa haña sa unda banda e ta bai!”
STCB ta hopi gradesido na ContourGlobal Bonaire kende a spònser e gastunan di e transistor di satélite i pa nan sosten na e trabou di STCB. Sanne Huisman, di ContourGlobal Bonaire ta deklará: “Nos a skohe e nòmber ‘Flappie’ i nos ta ansioso di haña sa mas tokante e aktitut di ‘nos’ turtuga den e lunanan binidero!”
Si bo ke keda na altura di moveshonnan di ‘Flappie’, bo por registrá pa e boletin di notisia di STCB. Nos organisashon lo publiká tambe nos último notisianan riba nos wèpsait i e kanalnan di medionan sosial.


text:
Kralendijk (10 di òugùstus 2021) – Tourism Corporation Bonaire (TCB) huntu ku University of Curaçao (UoC) ta organisando un seshon di informashon djaweps awor tokante e programa di bachelor di International Hospitality and Tourism Management (IH&TM).
Ku un bachelor den IH&TM bo por kuminsa bo karera den diferente organisahon den e sektor di turismo for di traha na hotèl, aerolinea, transportashon, krusero, evenemento, agente di biahe, ‘tour operators’ i traha na aeropuerto.
E sektor di turismo na Boneiru ta kresiendo i antisipando e kresementu den oportunidat di empleo pa nos hendenan lokal, e programa aki ta un bon oportunidat pa kuminsa ku un karera den e sektor di turismo.
E seshon di informashon ta tuma luga djaweps 12 di òugùstus 2021, na Captain Don’s Habitat (Aquarius Room) 11 ‘or di mainta.
Djòin nos djaweps awor pa sa mas tokante e programa di bachelor. Pa inskribi manda un email pa: sef.office@uoc.cw


text:
ORANJESTAD – Diadomingo Stichting Parkietenbos, un fundacion di ciudadano di e respectivo bario, a bati alarma un biaha mas riba nan situacion den e bario, pero e biaha aki riba un otro tema cu no ta dump. E biaha aki nan a trata e aspecto di problema di cacho riba caya. Segun e fundacion, cu hopi tristeza nan por a tuma nota di e noticia cu den nan bario di Simeon Antonio recientemente 7 cacho a ataca un mucha di 5 aña coriendo su bicicleta. E mucha a sufri varios herida na su lomba, pia y bil. “Manera por nota, e situacionnan aki a bira insoportabel den nos bario y den otro barionan tambe aki na Aruba” e fundacion ta siguio bisa. Ciudadanonan ta perdiendo nan libertad y ta biba intimida pa e cantidad di cachonan cu ta cana rond riba caya. “Algun dia pasa un señora cu ta biba den e casnan e di pueblo na Parkietenbos a wordo ataka pa cachonan na momento cu e tabata bahando di Arubus. Cu su tas e señora tabata purba defende su mes y core cu e cachonan cu tabata atake, 3 den total”. Nan ta sigui relata riba un caso unda cu algun siman pasa un otro señora saliendo di un minimarket a wordo ataca pa cachonan habriento, e cachonan ta manera insisti cu nan tin derecho di blaf y morde, ta un chaufeur di un truck di un compania di concret a yuda e señora. “Ya den pasado a pidi City Inspector atencion pa e problema aki den e bario, pero te cu awe nada a ser haci” e fundacion ta sigui bisa. Tin ciudadanonan ta reclama tambe cu den oranan di anochi laat e cachonan riba caya ta bolter barinan di sushi tambe rondiando cuminda. Stichting Parkietenbos ta urgi e departamentonan concerni pa actua; cachonan mester ta den cura, doñonan mester wordo poni responsabel, mester duna multa na esnan cu no ta cumpli. Cachonan sin soño mester wordo piki y hiba un centro y busca doño pa nan. E ley di cacho mester wordo ehecuta, pueblo ta paga belasting y merece di alomenos biba den trankilidad di cana den bario bay cumpra cuminda, bishita un otro bisiña, baha di un bus sin tin temor of muchanan mester por core nan Bicicleta sin intimidacion.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
41-2018 – Get Connected! – Bo informacion ta crucial pa crea bo account digital di KvK
41-2018 – Get Connected! – Bo informacion ta crucial pa crea bo account digital di KvK
Oranjestad – E aña aki Camara di Comercio y Industria di Aruba (KvK) a inicia un proyecto di ICT cu ta impacta tur e servicionan cu KvK tin pa ofrece. Pa 2019 KvK ta bay ta brindando su producto y servicionan completamente digital. KvK lo tin un website moderno cu lo brinda miho servicio na e cliente. Esaki sigur ta un stap den direccion pa futuro caminda cu pa medio di avansenan tecnologico ta crea innovacion y facilita e deseonan di e clientenan di KvK via nan propio account di ‘Mi KvK’.
Beneficionan di ‘Mi KvK’
Cu bo propio account di ‘Mi KvK’ bo por regla tur bo asuntonan cerca KvK na e momento cu ta cumbini bo. Bo no tin cu para den fila pa wordo yuda na balie di KvK. Bo ta simplemente bay tras di bo computer, bo tablet of bo smartphone y bo ta regla bo asunto di negoshi. Pensa por ehempel riba informa cambionan den bo negoshi su datos, deposita documento, haci un peticion di un extracto, ricibi un factura of cumpli cu e pago anual di registracion entre otro. Tur esaki y hopi mas lo ta posibel via bo account di KvK. Banda di esaki bo informacion ta na bo disposicion ora cu abo ta desea den un forma facil pa traha cune. Loke ta mas importante ta cu tur cliente tin acceso 24/7 na servicionan di KvK.
Get Connected!
Pa haci uzo di e servicio di ‘Mi KvK’ e ta hopi importante cu bo informacion den e sistema di KvK ta corecto. Si bo a yega di duna bo datonan na KvK ora di registra un negoshi, e ora e informacion aki ta den e sistema actual di KvK. E ta importante pa bo verifica bo informacion di contacto y di e forma aki facilita tambe cu bo servicio via ‘Mi KvK’ ta optimal. Bo e-mail ta un di e datonan mas crucial pa e activacion di bo ‘Mi KvK’ account.
E directornan y doñonan di negoshi lo haya un carta via post indicando con pa yena nan email adres riba e landingspage cu KvK a crea. Si bo no ricibi esaki por fabor pasa na oficina di KvK pa haya tur informacion necesario.
Periodo transitorio
Lo bay tin un periodo transitorio caminda cu ta duna e cliente e oportunidad pa climatisa cu e sistema di servicio digital. Di e forma aki kier logra cu e cambio grandi aki bay cu menos contratiempo posibel pa e cliente. Pa e periodo transitorio KvK su staff ta completamente disponibel pa e cliente cu tin pregunta of dificultad pa haya su caminda cu ‘Mi KvK’. E intencion ta cu servicio di productonan na balie lo minimalisa por completo y bira algo di pasado. Door di servicionan digital caminda e cliente por yuda su mes, KvK ta crea espacio pa por bay enfoca na duna guia mas personalisa na su clientenan y nan negoshi. Tambe via e sistema digital nobo ta actua tambe mas consciente cu e medio ambiente.
Si bo ta interesa pa haya mas informacion encuanto con pa activa bo ‘Mi KvK’ account, por manda un e-mail pa:businessinfo@arubachamber.com of yama na 582-1566, ext. 35/30/27/42.


text:
WILLEMSTAD – Den e sektor di hotèl ta pidi kolaboradónan pa firma akuerdo kaminda nan ta deklará ku boluntariamente nan ta renunsiá nan salario òf kaminda nan mester bai di akuerdo ku tumamentu di vakashon obligatoriamente, tin bia asta sin kompensashon.
Segun e legislashon laboral lokal e solushon aki no ta eksistí: Mester mantené e relashon laboral òf mester pidi retiru. Den deliberashon entre dunadó di trabou i e empleado por buska un akuerdo konhunto rasonabel tambe.
Hóreka
Avila Beach Hotel e siman aki a skibi na su empleadonan: “E lockdown ta pone ku un gran parti di e personal no por òf no tin mag di bini trabou. Pa e motibu aki tur hende ku no por bin traha, mester tuma vakashon obligatorio tanten ku e lockdown aki dura (for di promé di aprel).”
Lo no paga sèn di vakashon, na lugá di esaki e empleadonan ta haña sinku dia èkstra di fakansi. Tambe e hotèl ta bisa ku el a hañ’é obligá di kita 30 porshento for di e oranan di e empleadonan ku resultado ku e empleadonan ta gana 30 porshento ménos.
Keho diariamente
Na ministerio di Desaroyo Sosial, labor i Bienestar (SOAW, Sociale Ontwikkeling, Arbeid en Welzijn) nan ta bisa ku diariamente tin keho ta drenta di medidanan di emergensia diskutibel ku e dunadónan di trabou ta tuma komo konsekuensha di e krísis di corona. Randolph Gijsbertha, direktor di sektor na SOAW ta konfirma e kantidat grandi di yamada di telefon. E ta splika ku e dunadó di trabou den deliberashon ku e empleado mester yega na un akuerdo.. “Apsolutamente no por ta un desishon di un banda so.”
Un empleado* di Dreams Curaçao Resort, ántes Hilton, ta bisa ku den e di dos siman di mart huntu ku e hendenan di su departamento a yam’é na kantor. A bisa nan ku e hotèl no tin fondo mas pa paga e salarionan komo konsekuensha di e medidanan di gobièrnu kontra di corona.
A pidi e empleadonan pa tuma nan dianan di fakansi. Lo usa e sèn di vakashon pa paga e salarionan. A primintí e empleadonan ku nan por tene nan trabou.
Nan a firma pa evitá e seramentu definitivo di e hotèl. Tur kos a bai masha lihé. Dia 21 di aprel nan mester bai un reunion pa tende kiko mas lo sosodé.
Eksperto di derecho di labor Sheldrey Osepa: “E dunadó di trabou i e empleado den bon deliberashon mester trata di yega na un kambio di e akuerdo laboral. Si esaki no logra e dunadó di trabou mester bini ku un proposishon i motivá esaki ku sifra. E proposishon ei mester kumpli ku e eksigensia di rasonabilidat i finalmente wes por komprobá esaki.”
Distribushon
Un empleado* den distribushon, ku pa miedu di haña retiru ke keda anónimo ta konta: “Mi ta traha pa un kompania ku ta suministrá na supermerkado i ku tin dispensashon pa sigui suministrá.”
“Pero awor tòg ta kategorisá e empleadonan den un skema di trabou adaptá ku ménos dia di trabou i e dianan bashí den e skema ta deskontá nan ku nos dianan di vakashon. Mi ta haña esaki inhustu”, e ta bisa.
Dunadó di trabou di mala fe
“Esei ta prohibí”, e direktor di sektor di SOAW Gijsbertha ta bisa. BONECO, e sindikato di kolaboradó komersial ta señalá e problema aki. “Ta akshon di dunadó di trabou di mala fe”, presidente di sindikato Erwin Koenze ta bisa.
E bònt a entregá keho kaba kontra algun dunadó di trabou, pero Koenze ta bisa ku tin hopi empleado mas perhudiká durante di e krísis aki, ku e no tin bista ariba. “En general hende tin miedu pa organisá nan mes den un sindikato i tambe nan tin miedu di entregá un keho.”
Mas ku 90 kompania na Kòrsou a haña nan ta sera nan portanan pa motibu di e krísis di corona. E medida aki a kondusí na hopi desempleo kaba, pero pasobra mayoria di hende no ta miembro di un bònt, Koenze tampoko no por forma un bon imágen di e kantidat eksakto di e retironan.


text: Diamars merdia a drenta informe di un exploshon y candela na un cas na Parkietenbos, mesora a dirigi polis, brandweer y ambulans pa e sitio. Na yegada di e patruya a bin constata cu enberdad den e cushina un fan di saca huma lo a pega candela y habitantenan a purba combati esaki. Un di anna a asta kima nan man den e intento. Brandweer cu tambe tabata na e sitio tambe a brinda asistencia. Ambulans a presenta na e sitio y a atende cu 4 persona cu tabata den e cas cu lo a inhala mucho huma y a transporta nan pa hospital. Slachtofferhulp tambe a presenta na e sitio y tambe a brinda asistencia na e famia pa cu e incidente aki.


text:
Redaktor di e revista alemán EM-Journal i miembro di e asosiashon alemán di EM, Franz-Peter Mau, ta deskribí di un manera ameno kiko EM ta i kon pa us’é. E buki ta duna un resumen fantástiko di tur e posibilidatnan di aplikashon. E editor Jan van Arkel a tradusí e buki i agregá informashon i potrèt na hulandes.
EM ta abreviashon di “Effectieve Micro-organismen”, Mikro-organismo Efektivo. EM ta un kombinashon spesial di mikro-organismonan ku ta biba den naturalesa. E meskla no ta manipulá, su propiedatnan útil ta sin presedente, i e aplikashonnan ta kasi sin límite.
EM ta bon pa hende, bestia i tera. EM ta hasi e tera mas fértil, maske ta trata di un un tereno, un kurá, òf un baki di mata na kas.
Por usa EM den kas pa limpiesa, kita holó desagradabel, traha un abono ekselente di residuo / sobrá di kushina, drecha kalidat di awa, ets. Den forma di EM-X, e ta un fuente potente di anti-oksidante, ku ta mehorá resistensia. Tambe por kombatí polushon di medio-ambiente ku EM.
E buki di práktika akí ta splika Kiko EM ta i kon por aplik’é. EM ta wòrdu usá rònt mundu na diferente forma i pa miyon di hende. E ta bin originalmente di Hapon, kaminda e profesor di agrikultura Teruo Higa a produsí e kombinashon sin a pensa.


text:
Bou di maneho di Glenn Emanuelson, Fundashon STIMA a wordu funda ku e meta pa yuda tur imigrante integra na Korsou i yudanan haña derecho i oportunidad igual pa nan desaroyo riba e isla di Korsou.
Fundashon STIMA a wordu lanta na aña 2006 komo inisiativa di Glenn Emanuelson
Nos vishon ta pa enkurashá i yuda krea un komunidat kaminda tur nashonalidat ta biba den harmonia ku otro,
Trahando riba integrashon y asimilashon sosial, ekonomiko, kultural entre diferente kultura na Korsou
Promové Integrashon, kultura, diversidat i kommunikashon
Tuma parti di nos 780+ subskribidornan anto haña sa tur notisia i eventonan, workshops edukashonal i proyektonan ku STIMA ta organisando
Proyektonan i logronan ku Fundashon STIMA a kumpli delaster añanan. Klik riba un di e potretnan pa bai riba e galeria di fotografia.
Pa mas informashon por tuma kontakto ku e presidente di fundashon Stima riba tel: 5999- 5277388, Por fabor yena e formulario aki bou huntu ku bo mensage anto nos ta soru pa nos kontesta bo mas pronto ku ta posibel.
Curacao, Willemstad
Phone: 00599-9-5277-388
Email: info@stimacuracao.org
Email: stimacuracao@gmail.com


text:
Kuenta Depósito
KEP su Kuenta di Depósito ta un kuenta di spar ku ta duna bo e fleksibilidat di depositá i lanta bèk ora ta nesesario.
Interes riba e kuenta aki ta 1.25% pa aña ku ta e mihó alternativa kompará ku otro instansianan finansiero. Ademas KEP no ta kobra gastunan atministrativo, loke ta hasi e kuenta di spar aki mas atraktivo na Kòrsou pa loke ta trata invershon a korto plaso.
Invershon
Por habri un Invershon for di un suma mínimo di 1000 florin na un interes atraktivo pa aña i un tèrmino di 1 aña.
Esaki ta enserá ku durante e periodo aki e montante no ta aksesibel pa bo. Si akaso despues di 1 aña bo no tin mester di e montante, ta renobá bo invershon outomátikamente pa un aña adishonal.
Sparplan Hubenil
Muchanan entre 0 pa 18 aña tambe por spar serka KEP. Un miembro por introdusí un yu, famia òf konosí menor di edat.
Lo habri un kuenta di depósito pa e yu/famia/konosí ku un interes di 3% pa aña. Kada hóben lo haña 3% bónús si nan a spar tur luna durante 2 aña konsekutivo i no a lanta sèn mas ku un biaha pa aña. Por spar for di un montante mínimo di 5 florin pa luna te un máksimo di 250 florin pa luna.


text:
Geplaatst op 02 June 2020 dor di Ministerio Enseñansa, Siensia, Kultura & Deporte
WILLEMSTAD – Relashoná ku reapertura di skolnan entrante 1 di yüni 2020, Ministerio di Enseñansa, Siensia, Kultura i Deporte a sinta huntu ku Komishon di roster di fakansi i a yega na e siguiente desishonnan pa ku periodo di fakansi, klousura di aña eskolar aktual i apertura di aña eskolar 2020-2021:
Último dia di aña eskolar 2019/2020 ta djabièrnè 10 di yüli 2020
Tur skol tin e outorisashon i posibilidat pa por hasi uso kompleto di e último siman di skol, kaminda si ta nesesario hasi uso di e èkstra dia (esta 10 di yüli) pa kaba nan programa, hasi entregá di diploma i otro trámitenan nesesario. Kada skol ta finalisá su propio roster i komuniká esaki ku alumno i mayor.
Promé dia di aña eskolar 2020/2021 ta djaweps 20 di ougùstùs 2020
Komishon di roster di fakansi ku ta konsistí di representashon di direktivanan di skol, representashon di sindikato di enseñansa, representashon di departamentu di maneho i sektor di enseñansa i siensia, i tambe sentro di ekspertisio i èksamen unánimamente a disidí ku ta mantené e periodo di fakansi igual. Konforme práktika regular, skolnan lo hasi apelashon na maestronan pa sostené ku preparashonnan nesesario durante e periodo di fakansi.
Pa informashon di e kalendario eskolar pa añanan 2019/2020/2021 klik riba e link aki: kalendario eskolar 2019/2020/2021.
Gobièrnu di Kòrsou ta deseá tur skol un bon reapertura i éksito ku e último simannan di skol.


text:
Bo tambe a bin biba Hulanda pa studia? Komparti bo eksperensia komo studiante of ex-studiante i gana 10 euro via Paypal of Tikkie (gratis). Simplemente laga un komentario riba e website aki bou di e teksto aki, kaminda bo ta komparti ku nos kon bo ta eksperensiando of a eksperensia e bida di studiante. Tambe bo mester subscribe ku bo e-mail na banda of abou dje pagina. Ora ku bo hasi e dos aktonan aki, bo ta inspira hende ku bo historia plus partisipa pa gana 10 euro. E ganadó lo wordu skohí randomly.
Mi idea ta pa trese e komunidat di studiantenan ku a bin biba Hulanda for di ABC eilanden huntu riba un pagina i komparti nos historianan ku otro. Bo historia ta mas interesante i importante ku bo ta kere. No keda sin komparti esaki ! Bo por duna tips tambe komo studiante akinan. Por ehempel kon bo ta dil ku bo sen, kon bo ta sinja, etc.
Esaki ta mi historia
Den vakansi grandi di 2015 mi a bin biba Hulanda. Prome ku esei nunka mi no a yega di bai Hulanda. Kiermen mi no tabatin un idea konkreto di kon Hulanda lo ta. Uniko kos ku mi tabata sa ta loke hende sa bisa i loke mi a buska riba internet.
Mi prome aña no tabata dje duru ei. Mi opleiding tabata hopi leuk i fasil. E bida tabata nobo i spannend i mi tabata kurioso pa futuro. Mi tabata papia kumi amistadesnan di Korsou regularmente via Skype of Whatsapp. E di dos aña tabata kasi mesunkos. Despues djei mi kontakto ku mi hendenan di Korsou a kuminsa bira hopi vago. Mi no ta tende nada di nan si ami mes no bai lanta un kombersashon. Mi a kuminsa ripara tambe ku mi perspektiva di bida a kuminsa kambia for di esun di mi amistadesnan. Pues mi a hañami enfrenta ku tipo di kosnan aki. Pero ta parti di bida i kresementu. I kon bo ta dil ku e situashon aki ta hopi importante. Na e otro banda semper ta leuk pa topa mi amiganan di Korsou, kombersa hari i papia tokante ten nos tabata bai middelbare school.
Voor de rest e bida komo studiante akinan mi ta haña hopi dushi. Espesialmente e echo ku mi tin hopi libertat pa tuma mi mes desishonnan, deskubrí madures i krese mentalmente. Pero tambe tin e desbentaha ku mi no tin mi mama su kompania of su yudansa praktiko. Por ehempel mi no por bisa awe nochi mi ta bai kome ku mi mama of nami hiba e kason aki pa mi mama kosele pami.
Esaki ta mi historia resumí den chiki. Mi ta spera mi a inspirabu pa bo tambe komparti bo historia. Kiko abo ta pensa di Hulanda? Kon bo ta of a eksperensia Hulanda, skol, salimentu i tur kos ku tin di haber ku bo bida komo studiante? No lubida di laga bo nomber (i fam) atras i subscribe ku bo email adress. Mi lo apresia tambe si bo pone un link di bo Facebook, Instagram of LinkedIn abou di e komentario, pero esaki no ta obligá. Si bo ke komparti esaki den priva bo por tuma kontakto kumi akinan.
Check mi blog akinan & komparti esaki ku bo amigunan. No lubida di inskribi pa bo partisipa i pa bo ta na altura di mas actie pa gana premio.


text:
All posts tagged "Resumen"
-
Division Honor/ 2 years ago
Division Honor – “Power Ranking” despues di siman seis
Na final di seis fecha den Division Honor, na e punto di e “international break”, ta basta cos a pasa despues...
-
E cuadra di play-off di Division Honor no ta cla ainda bayendo den e ultimo siman
Den un siman 17 di partidonan sumamente importante, pa determina e cuater prome lugarnan riba e tabla di clasificacion di Division...
-
Resumen di siman 17, un siman determinante cu sorpresa den Division Honor
Siman 17 a resulta di ta un fecha decisivo den Division Honor, pero ainda e storia di e campeonato aki no...
-
Estrella a empata cu Bubali den partido crucial y dramatico, e batayanan pa play-off ta sigui
E bataya pa e di cuarto posicion riba tabla di Division Honor entre Estrella y Bubali a alcansa su climax e...
-
Resumen di siman 11 den Division Honor, un siman cu sorpresa!
SV Bubali vs SV Dakota E weekend di futbol den Division Honor a cuminsa cu e clash entre Dakota, e campeon...


text:
ENTREGA ROSA DI SAN JORGE 2021 NA E TIM DI “FRONTLINERS” I “VOEDSELBANK CURACAO” DEN KUADRO DI 91 ANIVERSARIO SCOUTING NA KORSOU
WILLEMSTAD – Riba promé di yüni 2021, Scouting Antiano e asosashon di Scout di Kòrsou, ta selebrá e hecho ku 91 aña pasá ofisialmente e promé grupo di Scout a keda fundá na Kòrsou.
Pioneronan manera Carl Nicolaas (Shon Cai) Winkel i Marinus van de Maarel dia promé di yüni 1930 a fundá e promé grupo di Scouting yamá Briongroep ku tabata reuní na Rif. E tempu ei e grupo tabata forma parti di “de Nederlandse Padvindersvereniging” (N.P.V.) sekshon Kòrsou, ku a kontinuá despues komo “de Antillianse Padvinders Vereninging” (A.P.V.). Na aña 1935, sinku aña despues ku a funda N.P.V., Frater Antinus, Harry da Silva i Joop van Geffen a funda “de Katholieke Verkenners in de Nederlandse Antillen” (K.V.) i a lanta grupo Sint Tharcisius komo promé grupo di K.V.
Den transkurso di añanan tantu A.P.V. komo K.V. a sigui desaroyá i diferente grupo a lanta. Despues di basta aña di kombersashon e organisashonnan A.P.V. i K.V. a uni i pa promé di yanüari 1997 Scouting Antiano a bira operashonal komo susesor di e 2 organisashonnan. Aktualmente Scouting Antiano ta konta ku mas òf ménos 1300 miembro repartí den 21 grupo aktivo den diferente bario rònt Kòrsou.,Tambe tin grupo aktivo na Boneiru i unu na St. Maarten.
Dia 23 di aprel Scoutnan rònt mundu ta selebrá dia di San Jorge ku ta e patrono di Scouting Mundial. Lord Baden Powell, fundador di Scouting Mundial, originalmente a skohé San Jorge komo patrono di Scouting Mundial pa su akto di heroismo.
Scouting Antiano tambe tur aña ta selebrá e dia di San Jorge ku un gran evenemento kaminda ta rekordá e lucha di San Jorge, un kabayero ku a liberá e pueblesito di un dragon maligno ku tur aña tabata eksigí un mucha muhé hóben komo sakrifisio. Dragonnan no ta eksistí mas. Sinembargo tur dia maldat ta lur nos hóbennan pa hinka nan den mal kaminda. Ku e balentia di San Jorge nos hóbennan Scout ta vense maldat ku positivismo i amor. Hustamente e dragon ku a asotá mundu kompletu yamá Covid-19 a pone ku pa dos aña tras di otro Scoutnan di Kòrsou no por a selebrá dia di San Jorge na e manera tradishonal. Komo bon Scout nos no a laga e dragon “Covid-19” stroba nos. Nos a sa di prevalesé i di manera virtual a selebrá dia di San Jorge na un manera spesial i asina renobá nos promesa manera un bon Scout.
Komo tradishon Scouting Antiano ta rekonosé riba dia di San Jorge un instituto òf persona ku a destaká riba tenero di trabou boluntario komo resipiente di e “Rosa di San Jorge” pa su aporte brindá na mehorashon di komunidat di Kòrsou. E aña aki nos ta rekonosé 2 resipiente. Ku gran entusiasmo nos di Scouting Antiano riba dia di San Jorge 2021 a otorgá un “Rosa di San Jorge” na e tim di Epidemiologia, Bakunashon i “Frontliners” representá pa Dr. Izzy Gerstenbluth den e lucha kontra Covid-19. E tim aki a sa di prevalesé i enfrentá e dragon di Covid-19 ku balentia riskando nan mes bida pa por a skapa esnan di otro. E otro Rosa di San Jorge 2021 nos a otorgá na “Voedselbank Curaçao” representando “Samenwerkende Hulporganisaties” i boluntarionan ku ta traha huntu den distribushon di paketenan di komestibel pa esnan ku a haña nan mes den pèrtá i sin trabou, komo konsekuensia di Covid-19.
Pa medio di esaki Scouting Antiano ta gradisí kada un profeshonal i boluntario, e asina yama “Frontliners” i e tim di boluntario di “Voedselbank Curaçao” pa e ekselente trabou ku nan a desplegá durante di e pandemia kousá pa e viro di Covid-19. Ku nos Gran Hòpman Bendishoná boso kada un i boso famia pa trabou ku no tin sufisiente manera di yama boso danki p’é.


text:
ORANJESTAD – E isla Sint Eustatius no ke ta munisipio ekstraordinario mas di Hulanda. Gobièrnu lokal djárason ofishalmente a protestá serka Konseho di Minister di Reino i serka promé minister Mark Rutte.
E isla di 4000 habitante basta tempu ke bira pais independiente den Reino Hulandes. Meskos ku Aruba, Kòrsou i Sint Maarten. Pero Hulanda no ke kumpli ku esaki.
Gobièrnu lokal awor ta masha prekupá ku pronto definitivamente lo inkorporá e isla den konstitushon hulandes komo munisipio ekstraordinario. Den e karta gobernador ta eksihí, na nòmber di gobièrnu insular, pa Hulanda para esaki inmediatamente.
Promé minister Mark Rutte ainda no a reakshoná riba e karta di Sint Eustatius.
Nashonnan Uní
E isla ta kulpa estado hulandes ku e ta violá diferente palabrashon ku Nashonnan Uni. Por ehèmpel e habitantenan mes nunka no a skohe pa e státùs di munisipio, pero tòg e isla for di 2010 a bira munisipio ekstraordinario di Hulanda. Esei a sosodé despues ku e otro islanan a disidí di sali for di Antia Hulandes.
Na sèptèmber i yüni di 2016 polítikonan di Sint Eustatius personalmente a bai Nashonnan Uní. Nan ta spera di den lat fòrsa Hulanda via Nashonnan Uní pa kuminsá e proseso di mas outonomia pa e isla. Den e karta di djárason atrobe ta pidi Hulanda pa entablá e kombersashon tokante outonomia.
Diferente polítiko i organisashonnan den e último añanan ta bisa ku e habitantenan ta malkontentu ku nan státùs di munisipio. Un evaluashon ku komishon Spies a hasi tambe ta mustra ku e malkontentu en general a oumentá.
Referèndem
E partido di oposishon DP apsolutamente no ta di akuerdo ’ku e pasonan ku ta pone for di Sint Eustatius’. “E akshon ta basá riba e resultado di e referèndem di desèmber 2014. Den e referèndem aki no a alkansá e partisipashon mínimo di 60 porshento i p’esei e referèndem no ta bálido.”
Na Boneiru tambe a tene un referèndem na 2015. Ku un partisipashon bálido: dos terser di e habitantenan a vota nò kontra e mésun státùs di munisipio manera Sint Eustatius tin awor.
Outor John Samson


text:
Oranjestad-Den corte huez a rechaza e peticion di retiro pa e ex trahadornan di Westin cu a dicidi cu nan no ta acepta e pakete ofreci. Mescos a sosode cu e trahadornan di e casino di e hotel.
Minister Otmar Oduber como titular di Turismo y ex minister di Labor a bisa riba esaki cu e ta hopi contento cu e veredicto di huez y cu ta un resultado cu por a wordo spera unda derecho di trahadornan y cambionan di ley a wordo confirma.
E mandatario tabata algun luna pasa hunto cu su colega di Labor Paul Croes pa trata precisamente e tema di trahadornan di Westin y ambos minister a bisa claramente cu e cambio di leynan laboral cu a tuma lugar aña pasa y ta vigente ta proteha e trahadornan den casonan asina. Un di e cambionan ta indica cu den caso di traspaso of benta di un compania e seguridad laboral di e trahadornan ta wordo salvaguardia.
Durante e reunion den Parlamento na februari el a bisa na un forma hopi categorico cu e leynan laboral y e derecho di e trahador ta hancra 100% den nos leynan y pesey e mensahe directo pa tur cu kier inverti na nos isla ta cu nos tin leynan cu mester wordo respeta. El a bisa tambe cu no ta keda na Gobierno si e empleado acepta si of no e paketenan ofreci of si esaki ta suficiente bon, e empleado ta esun cu tin cu tuma e decision aki. Como Gobierno y como Parlamento mester para pa e derechonan y ehecusion di leynan laboral cu nos tin na Aruba. Huez bo por bay semper, hasta ora un compania ta ganando placa of ora e ta bancarota, ta keda na discrecion di e huez pa tuma un decision riba e caso(nan), pero definitivamente nos leynan laboral ta na banda di e clase trahador y e empresa cu ta cumprando esaki awor aki sa di esaki tambe.
Cu e sentencia di huez rechazando e peticion di retiro, por mira bon cla cu e derecho di e trahadornan manera estableci pa ley, a wordo salvaguardia y di e forma aki tambe ta mustra e stabilidad cu e trahadornan por conta riba dje cual na su turno ta traduci tambe na un mayor stabilidad pa nos turismo.
Sentencia na fabor di trahadornan di Westin tabata di spera Cambio di leynan laboral na fabor di trahadornan a duna mas stabilidad na nos turismoPosted: July 2, 2014 in Johnny Habibe
Oranjestad-Den corte huez a rechaza e peticion di retiro pa e ex trahadornan di Westin cu a dicidi cu nan no ta acepta e pakete ofreci. Mescos a sosode cu e trahadornan di e casino di e hotel.


text:
KRALENDIJK – Chèns ta grandi ku Boneiru mester di ayudo di paisnan rondó di dje den kaso di un desaster na su aeropuerto. Direktor Les LaPlace di Bonaire International Airport (BIA) ta bisa ku ta importante pa ya kaba hasi e palabrashonnan nesesario ku servisionan di ayudo estranhero di por ehèmpel Kòrsou, Aruba òf Puerto Rico. “E kos aki ta fuera di e responsabilidat di nos aeropuerto. Sí sosodé un desaster, lo mester di ayudo di afó.”
LaPlace ta mira kontentu bèk riba un ehersisio grandi ku a tuma lugá djaweps último, kaminda aeropuerto Flamingo a tèst su plan di kombatimentu di desaster aéreo. E ehersisio a tuma lugá den koperashon ku diferente servisio di ayudo i instansianan ku a asistí durante e simulashon di un desaster ku avion. “E ehersisio a bai bon i a demostrá ku nos plan di kombatimentu di desaster ta funshoná. No tabata tempu pèrdí.”
Belkis Osepa den kombersashon ku Nilo Emerenciana i Les LaPlace
Mehorashon
Despues di evaluashon di e simulashon Nilo Emerenciana kordinador di e ehersisio a bisa ku ya a diskutí riba e puntonan ku mester mas atenshon i mehorashon den kaso di un disaster aéro. E tópiko di komunikashon entre aeropuerto i e diferente servisionan di emergensia i gobièrnu a bin dilanti. Ta e intenshon pa yega na un sistema di komunikashon mihó. “Tambe ta asina ku kada un dje servisionan mester traha riba nan propio plan di kombatimerntu di desaster i no pensa lógiko mas na momentu di un kalamidat. Tur senario mester ta kla pa asina tin un prosedura standart, ya ken ku ta por sigui e prosedura.”
Tambe e falta di sufisiente material i sufisiente médiko pa yuda riba e pista mester di atenshon, Emerenciana ta bisa. Loke tin awor no ta sufisiente pa akapará tur hende embolbí den un desaster aéreo. Mester analisá e akohida ku servisionan di ayudo por duna den kaso di un kalamidat aéreo. Durante e simulashon supuestamente un Boeing 737 a aksidentá riba pista, kibra na pida i sende na kandela. LaPlace: “Tabatin na total sinkuenta hende abordo. Nos mester puntra nos mes: kuantu ambulans nos tin i kuantu kama den hòspital nos tin na disposishon? Ei falta algu.”
“Por ta asina ku den kaso di un aksidente aéreo riba bo pista di aterisahe, lo no por usa e pista aki”, segun LaPlace. “E ora ei nos mester pensa riba servisionan di helikopter. Tin sierto palabrashonnan ku otro islanan, pero tòg bo mester tene kuenta ku un kaso serio.”
Outor Belkis Osepa


text:
Dialuna merdia 08 februari 2021 communidad por pre registrapa haya vacuna na tur MFA
Aruba ta den pleno prepracion pa ricibi e prome lote di vacuna. Minister Dangui Oduber a anuncia cu dia 15 februari 2021 e promer vacunanan lo ta yegando Aruba. E promer vacunanan cu Aruba lo ricibi ta di Pfizer cu a resulta, te na e momentonan aki, un di esunan mas efectivo. E vacuna aki mester wordo wardaden e temperatura di -80 grado celcius y pa cu esaki RIVM tawata na Aruba pa controla e freezersnan. Banda di esakiRIVM a controla nos plana di ehecucion y tambe a bishita e ‘’priklocaties’’ nan. Nos ta hopi satisfecho cu e resultado di e eevaluacion cu a wordo haci pa RIVM. Nan a keda impresionacon Aruba ta preparando pa haya e promer vacunanan.
Lo tin 4 localidad caminda pueblo lo wordo vacuna. Club Don Bosco na Noord
JFK Education Center Oranjestad
Centro Libertador Betico Croes Sta Cruz
Santa Theresita San Nicolas
E 4 localidadnan aki lo activa na momento cu cuminsa cu e vacunacion di e massa y nos lo anuncia e fechanan pa cu esakinan. Conforme e strategia y planning di e programma di vacuna ta cu e dunadornan di cuido, esnan cu ta biba den casnandi cuido y esnan riba 60 anja ta esunan cu ta bin promer naremarke pa haya vacuna. Despues ta sigui cu tur e otrogruponan.
Te cu awe tin mas di 128 miyon shots di e vacuna a wordo duna.
E ta dunando resultadoman hopi positivo den sentido cu tin menos hospitalisacionan. Nos ta convenci cu na Aruba tambe e vacuna lo duna nos e resultado cu nos ta buscando pa por salbamas bida, evita cu mas hende ta wordo hospitalisa y pa nos porbolbe bek na normalidad pa por sigui nos recuperacioneconomico.
Desde 1 februari tur esnan cu tin smartphone y kier haya e vacuna por a cuminsa pre registra via e Aruba Health App. Pordownload esaki via google playstore of via via apple App store. Una bez download e app aki por cuminsa pre registra pa haya e vacuna. Nos tin cu bisa cu dia pa dia e interes ta creciendo y ja caba tin algun mil persona a pre registra via e Aruba Health App.
Esnan cu NO tin un smartphone por cuminsa registra entrante 8 februari 2021 ATARDI na tur e MFA nan na Aruba.
Entrante diamars 09 februari e orario ta bira tur dia entre 7:30 am y 4:30 pm.
Na tur MFA lo tin personal di Dvg presente pa duna tur e assistencia necesario pa guia y yuda tur esnan cu kier registra nae MFA nan.
Aruba a demostra di ta pionero den mundo haciendo uso di nosapp pa no solamente por maneha e PCR test pa local y turista, sino awor tambe pa usa e Aruba Health app pa registracion di vacuna, registra e inventario di e vacuna y monitoreatemperatura di e freerersnan.
Nos ta wordo reconoci internacionalmente pa nos innovacion y nos ta wordo mira como trendsetter den tur loke nos ta haciendopa maneha Covid-19.
Ta hopi importante pa nos tur aki na Aruba wordo vacuna pa nospor proteha nos mes, cuida nos mester y crea e immunidad huntopa nos por laga covid-19 tras di lomba.
Nos tur tin e deseo pa nos por bolbe bek na normalidad y e vacuna sigur ta un tool pa yuda nos logra esey. Nos mesterrecupera nos turismo, nos economia y nos pais minister Odubera termina bisando. Ban nos tur uni den e causa aki y stimula y conseha tur otro pa tuma vacuna pa nos por cuida nos mes. Ban demostra union, ban demostra nos humanidad pa por surpasa e pandemia aki.


text:
Ariba Dia di Cobertura Universal di Salud, AZV a anuncia cu Melissa Wever a keda nombra Dokter di Cas di Aña 2019!
E app di AZV a keda introduci pa duna calificacion tanto riba e dokter como e servicio unda criterionan ta varia di Area di recepcion, facilidad, tempo di espera na e dokter, pa haya afspraak, recepcionista y servicio cu a haya di e dokter.
Meta di e calificacion aki ta pa azv por logra na señala potencial problemanan cerca un dokter y na su lugar, cu e data cu logra haya, soluciona e problemanan aki, tur cu e meta pa mehora e servicio pa tur pashent.
Pabien na dr. Melissa Wever


text:
Dakota enfrentando Britannia den un wega di suma importancia pa nan sobrevivencia den e Play-Off 2017-2018. Britannia tin un punto den dos wega mientras cu Dakota no tin punto ainda den e Play-Off aki. Un empate lo no ta di mucho ayudo ya cu e dos ekiponan den top di tabla tin 7 y 6 punto caba cu e di dos rond den cuminsa e siman venidero.
E wega tabata hopi pareu for di cuminsamento, pero niun di dos ekipo tabata forma atakenan sostenibel, no tabata tin hopi yegada di claridad ni dominio di bala di ningun di dos. Pa e prome 20 minuut e wega tabata wordo hunga mas tanto den medio-campo unda e dos ekiponan tabata perde e bala hopi lihe.
Na minuut 22 Dakota tabatin un atake significativo ora cu Ricky Hodge a hasi un sprint cu bala riba e hala drechi pa despues hasi un bon pase pa Fercand Sophia, pero e bala a desvia un tiki pa scapa for di Sophia, cu sigur sigur lo tabatin hopi chens di anota, mirando cu e lo tabata su so dilanti e porteria di Britannia. Despues Hodge a bolbe hasi mesun atake un tres minuut despues riba hala drechi pa despues crusa pa Albert Francis cu sorpresivamente a posiciona su mes den off-side, cu gol habri, un lapso di concentracion eynan di Francis cu a costa Dakota un gol pa bay ariba.
E wega no tabata mucho bistoso den e prome tempo, tabatin hopi inconsistencia den e pasenan, causando cu e cuadronan tabata perde e bala masha hopi mes, ningun di e dos ekiponan tabata capas di mantene un dominio di bala, e wega na un dado momento tabata mas un wega di ‘ping pong’.
Tabatin excepcion nan si, mane e atake controla cu a yega den pia di David Castro riba hala robes, lagando dos defensor di Dakota atras pa despues hasi un bunita cruce peligroso unda Seb Montoya a haya un bon chens pero despues di un rebote y un tiro cu a bay den gol pero referee a fluit cu tabatin un falta contra un defensa di Dakota den area penal, prome cu e tiro ey, un hugada cu a cuminsa di patras den area di Dakota. Gana tabatin di ambos banda, ta precision tabata falta. Asina tambe halftime a bai aden cu e marcacion 0-0.
Manera cu e di dos tempo a cuminsa por a realisa cu e wega a cambia un poco, ta logico, paso ambos ekipo mester gana pa drenta den contencion di e Play-Off aki, esey ta forsa nan pa sali busca gol, e hungadonan a cuminsa hasi nan mes liber, wega a cuminsa habri, chensnan di gol di calidad a cuminsa yega. Dakota a cuminsa hasi mas pressing ariba tambe, purbando di desekilibra Britannia, tratando di crea chens.
Dakota a cuminsa haya mas chens debi na nan pressing halto, y atakenan cu resulta di esey, unda Ricky Hodge hunto cu Sherman Monticeueux y Keannu Maduro cu a drenta despues den wega sigur tabata e catalystanan pa eherce esey, Leroy Oehlers tambe tabata clave pa a sali di patras pa yuda den atake. Awo cu mas posesion di bala, toch Dakota tabata purba tira bala dilanti y core, pero pakiko no? Nan tin velocidad pa cu esey. E intensidad ey ta pusha Britannia mas patras tambe, causando cu hopi di nan atakenan tabata un stap tras di e linea defensiva di Dakota, unda cu por wak cu e Pumanan tabata bon pa tres cuarto di cancha pero tabata falta e ultimo penetracion pa crea chens di gol.
Dakota alfin a logra crea e chens pa anota e prome gol di wega na minuut 69 unda cu un penetracion di Oehlers mes y un tiro cu a rebota riba un defensa a bay cai den pia di Hodge na banda robes den area penal na careda ta manda un tiro potente pa bora e net di Britannia pa hasi e wega 1-0 pa e Abehanan.
Britannia ta reacciona pero esey kiermeen tambe sali cu mas hende pa ataka, creando buraconan den nan defensa, simplemente un wega di ‘accion ta reaccion’. Britannia ta purba controla bala, circula miho, bahando e ritmo rapido di e wega pa facilita nan mesun wega, e problema cu esey ta cu nan ta atras den anotacion, Dakota awor por just warda, press, y horta bala pa tira dilanti. Futbol ta un wega simpel pero a veces e por ta tambe mane un wega di ahedres.
Apesar cu di pronto Dakota cu bentaha y mas dominio, y mas yegadanan di peligro, asina mes Britannia a haya un chens di oro pa empata e wega aki, na minuut 82 despues di un penetracion efectivo di Coco Estrada riba hala drechi y un cruce manera ta cu man riba cabes di Derwin Donato cu a hasi tur cos corecto pero e bala a gewoon ‘spin’ bai na banda di gol, e wega mester tabata 1-1 pa papia berdad. Pero Dakota na su turno net un minuut despues a haya un chens morto pa amplia e score ora cu Liomar Croes a haye dilanti gol cla pa fusila, pero portero Kendrick Dania spectacularmente ta salba Britannia e momento ey.
Wega a bira hopi bon mes den e ultimo minuutnan, pero ta Dakota a bolbe anota ora cu na minuut 85 den un penetracion den area penal di Sherman Monticeuex na banda drechi y un pase cortico pa Keannu Maduro cu ta los un tiro violento cu Dania ta saka cu su pia pero ta rebota afo na banda robes riba pia di Ricky Hodge cu tabata penetrando pa anota e gol pa caba cu e speransa di Britannia, Dakota ariba 2-0. E salida di Sanyica Godoy na minuut 87 pa via di su di dos carchi geel a caba di saka e ultimo aire di e Pumanan.
Dakota a gana bon, den un wega cu a bin ta mehora, cu bon deportivismo, y hopi bon trabou di referee awe nochi. E victoria di Dakota a bin na un momento crucial pa nan prome tres puntonan, ya cu nan tabata kedando pafo di e Play-Off sin punto, pero awo por respira cu mas speransa pa cu nan chensnan di bay final cu ainda ta na bida. Britannia a keda cu un punto so, y mester gana Estrella den nan siguiente wega di Play-Off pa sigui cu chens pa bay final. ‘Man Of the Match’ tabata sin duda Ricky Hodge, pa su labor cu bala y sin bala, a catalyst di e ‘Amarillonan’ awenochi, hunto cu Leroy Oehlers cu tambe merece mencion.


text:
SAN NICOLAS- Dilanti un audiencia di coleganan, miembronan di Parlamento, stakeholders y demas invitado Prome Minister Eman a papia riba e proyecto piloto di cultivo di algae. Tur cu a hiba palabra tabatin solamente elogio pa e tremendo trabou haci cu por a yega asina leu cu ta habri e laboratorio pa cultivo di algae riba tereno di Refineria di Aruba na San Nicolas y na mes momento ta proba na mundo eyfo cu nos por recoge CO2 y converti esaki den un cultivo di algae. Esaki ta un proyecto conhunto entre TNO, RDA, CITGO y gobierno di Aruba. Un proyecto cu ta den desaroyo danki na insistencia di Prome Minister Mike Eman. Despues di discursonan e sigui apertura di e laboratorium y museo cu ta banda di dje.
Den su discurso Prome Minister a recorda con su gobierno den nomber di Reino Hulandes a firma e acuerdo riba cambio di clima na Paris. “Firmando e acuerdo aki nos a tuma responsabilidad como pa ta lidernan y pa percura pa e obhetivonan di mundo wordo realisa. Esaki ta encera cu e paisnan cu a firma mester baha nan emision di CO2 considerablemente den e añanan nos dilanti. Pa garantisa cu e temperatura mundial lo subi solamente cu 1,5% den e siguiente añanan. Esaki ta exigi conversion di e sistemanan con nos ta produci energia, conversion di sistemanan tecnologico pa baha emision di CO2 y pa asina mundo por bira un lugar mas sigur den decadanan nos dilanti.” Eman a bisa cu pa hopi cambio di clima ta algo teoretico, pero cu no ta asina.
Eman a conta di su biahe recien pa Sint Maarten unda el a keda masha impresiona pa e situacion devastador cu el a encontra eynan, causa pa horcan Irma. “Ni un cas a keda sin haya daño, hospital, companianan, scolnan y demas edificionan tur a keda afecta. Tur splicacion cu nos a haya di tur hende cu nos a papia cu nan, ta cu tin un corelacion directo entre e condicionnan malo di tempo cu ta afectando mundo y cambio di clima.”
Eman: “Tur esaki ta indica claramente cu e responsabilidad cu cada un di nos tin pa preserva mundo, ya no ta uno teoretico mas. Nos tin e responsabilidad humano pa cuido e mundo cu nos Creador a duna nos. Durante e ultimo añanan Aruba a accepta su responsabilidad pa loke ta e reto enorme aki, aunke cu nos como isla chikito no ta produci tanto CO2 pa haci daño na mundo, Aruba tin e capacidad pa bin cu cambionan cu por sirbi como inspiracion pa otro paisnan grandi. Ta pesey cu ora e proposicion di reapurtura di e refineria a bin dilanti, tabatin un condicion hopi fuerte. Esaki tabata cu e refineria mester wordo limita den su emision di CO2, door di opera riba gas natural . Pero tambe, cu si tin mes emision di CO2, cu nos lo crea tecnologia, podise como frontrunner den mundo, pa recoge e CO2 aki. ” Eman a bisa cu e ta haya credito pa a pone e condicion, pero ta Minister de Meza y su team negociador encabase pa actual Minister Richard Arends ta merece tur credito pa a convence e partnernan pa esaki por a sosode.
“Awe nos por celebra asuntonan importante. Nos por celebra e echo cu e isla chikito aki ta cana dilanti den produci ehempelnan tangibel con por converti energia convencional den energia sostenibel. Mi ta garantisa boso cu a 2020 nos ta 100% sostenibel riba tereno di energia. Ni con duro esaki por ta, nos ta percura pa e sosode. Na tur conferencia unda e tema cambio di clima ta riba agenda, semper e pregunta ta bin dilanti con por recoge CO2 y use pa otro metanan. Den mundo no tin un tecnologia industrial cu a proba con recoge CO2. E isla chikito aki probablemente lo brinda e evidencia cu e por sosode. Nos no por ta mas cu orguyoso cu Aruba ta bay bin cu e evidencia cu CO2 por wordo recoge y bira parti di un economia circular cu por provee hopi trabou y un medio ambiente mucho mas limpi. Nos tur aki por ta orguyoso di a tuma e pasonan gigantesco aki.”


text:
ORANJESTAD, Aruba: Cuminsando dia 18 di juli 2017, Inspectie Volksgezondheid Aruba (IVA) lo tin un localidad nobo. Nos lo ta situa na Schotlandstraat 45 (ex edificio di EQ3) cu ta banda di ‘Sync’ y schuins tegenover di Ling and Sons supermarket.
Esaki ta nifica cu Inspectie Geneesmiddelen (IVG) cu tabata situa na Cumana den e edificio Ex Codemsa tambe lo a muda pa Schotlandstraat. IVA su orarionan di apertura lo ta di dialuna pa diabierna di 07:30-12:00 y 13:00-16:30. E number di telefon nobo di IVA lo ta 5262160.


text:
Lider di partido POR ta hopi contento cu e sosten pa The New POR ta crece cada dia mas y mas
Partido POR tabata visibel rond Aruba un biaha mas y a hacicayanan blauw. Lider di Partido POR, Alan Howell a indica cu e team blauw ta cla pa sigui traha na bienestar general y muy enspecial pa e homber y muhe chikito. Plan di gobernacion di POR ta cla tambe cu un bon vision pa un miho Aruba.
Segun lider di Partido POR, pueblo ta cla pa duna partidochikito manera POR nan sosten pa asina forma parti di e siguiente gobernacion y esaki ta keda demostra mirando cu The New POR ta hayanda cada bes mas sosten.


text: Diasabra mainta a drenta informe di un accidente hit & run den e bocht na Pos Abou, mesora a dirigi polis na e sitio. Na yegada a bin constata cu aki un Chevrolet Spark bayendo direccion playa a wordo alcansa pa un auto shinishi Toyota Yaris bayendo direccion contrario cu lo a perde control den e bocht. E impacto a manda e Spark drenta un pida mondi y e Toyota Yaris shinishi A-19439 a bandona e sitio. Afortunadamente ningun persona a resulta herida. Polis di trafico tini e informashon di e causante y lo bay investiga pa encontre.


text:
Awor cu Gabinete Eman a hinca pais Aruba den un desaster financiero hamas bisto y cu pueblo ya pa algun luna caba ta cuestionando e mal maneho hiba durante e ultimo 8 añanan, diripiente den un acto di desesperacion e parlamentario di AVP Chris Dammers kier bin tira tur culpa riba MEP pa loke ta e desaster financiero ireparabel ocasiona pa Gabinete Eman.
Den un comunicado di prensa emiti siman pasa, sr. Dammers a papia di ‘ordo y control riba maneho financiero di e pais aki hiba pa Gabinete Eman’ sin cu e ta consciente cu ta hustamente su partido AVP a laga nos finansa publico ‘out of control’ y completamente den desordo y na werki.
Deficit, Debe y PPP
Cifranan estadistico no ta gaña y ta mustra claramente e desaster financiero cu AVP a hinca nos pais aden durante e ultimo 8 añanan:
- Deficit financiero: E averahe na deficit durante 2010-2017, esta bao di Gabinete Eman ta -294 miyon florin, siendo cu bao di Gabinete Oduber (2002-2009) esaki tabata apenas -85 miyon florin. Alabes e gobierno iresponsabel di AVP a kibra tur record mundial na deficit, tanto na 2012 como 2014, creando deficitnan di riba 400 miyon florin.
- Debe nacional: Nos debe nacional bao di Gabinete Eman a ser redobla for di 2.2 biyon na 2009 te na 4.2 biyon florin na 2017; un debe astronomico cu lo dura 27 aña pa esaki yega bek na e nivel cu gobierno di MEP a laga atras na 2009. Alabes e interes cu tin cu ser paga riba e debe monstruoso aki ta di 210 miyon florin pa aña, cu ta ekivalente na 600 mil florin pa dia!
- Proyectonan PPP: Tur e proyectonan PPP, esta e expansion di Hospital, Green Corridor, Watty Vos Blvd y e MFA-nan ta wordo construi cu placa fia y ora cu nan tur finalisa, durante 29 aña pueblo lo tin cu paga esaki sumando na total 2 biyon florin extra na debe. Sinembargo te ainda politiconan di AVP manera Chris Dammers no kier splica pueblo con lo bay paga e suma extra aki den e proximo añanan.
Ordo den henter e desordo
Ta danki na e maneho descabeya, iresponsabel y di locura aki cu finalmente a ser dicidi door di Gobierno di Reino pa interveni y impone un KB riba lomba di Mike Eman na 2014 y un aña despues den Parlamento cu voto di traicion di e.o. Chris Dammmers un Comison di Supervision CAFT a ser institui pa pone ordo den henter e desordo financiero di Gabinete Eman. Alabez mester recorda Chris Dammers con su ‘bunita control financiero ordena di Gabinete Eman’ a ser mina door di instancianan internacional manera Fitch y Standard & Poor’s cu a downgrade nos Credit Rating te na BBB-, siendo cu bao di gobierno di MEP e rating aki tabata A- na 2009. Anto ainda Chris kier papia di control financiero ordena di su gobierno?
Herencia di 970 miyon florin
Un biaha mas sr. Dammers a trece padilanti e asunto di introduccion di BBO demonisando e impuesto indirecto aki, pero e no ta conta cu ta su gobierno di AVP mes no kier a elimina e BBO aki manera cu nan a priminti durante eleccion 2009 y a probecha si di un suma di mas cu 1 biyon florin di BBO genera durante 8 aña. Tambe ta un hilaridad completo ora cu sr. Dammers un biaha mas ta bin cu e disco raya cu ‘Gobierno di AVP a hereda un desaster financiero grandi y serio’. Con por ta posibel e supuesto desaster aki, siendo cu e gobierno di MEP a laga atras un suma di 970 miyon florin di Placa di Plant NV, BBO di Valero, BBO local, FDA, Ganashi di Banco Central etc.? Locual cu e no ta conta si ta cu manera piraña e ministernan di AVP a baha riba e suma di 970 miyon aki yenando nan oficina cu boshi coordinadornan incapacita, trabao di hefe pa casa di parlamentarionan, pensionadonan cu 3 of 4 pensioen, consultantnan miyonario, miyones na propaganda den media etc. Si ta di e forma aki Gabinete Eman supuestamente a hereda un caha di gobierno bashi, ta con otro e piratanan lo a haci si nan a haya e caha di gobierno yen na 2009?


text:
KRALENDIJK - Notisia di polis di djárason 16 di yüni te ku djabièrnè 18 di yüni 2021. Ladronisia for di boto riba djárason 16 di yüni a drenta keho di ladronisia for di un boto ku tabata stashoná den ‘marina’ na otro banda di un akomodashon turístiko situá na Bulevar J.A. Abraham.
Entre 3.30 i 4 or di mardugá, deskonosínan a bai ku un kontroladó di meter (gage), di marka VDO, di dos motor. Ta investigando e kaso.
Kòntròl di tráfiko regular
Den e dianan tras di lomba a duna but tambe pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin lusnan na òrdu òf korekto.
Telefòn selular
Uzando bo telefòn selular miéntras bo ta manehá, bo ta hinka bo mes, pero tambe otronan den peliger. Pasobra ora nos ta uza nos telefòn nos ta ménos alertá.
Pone bo telefòn for di bista. Asina bo ta prevení e tentashon pa wak tòg. Ora bo ta partisipá den tráfiko, sea ta ku outo òf riba baiskel, ta importante pa bo ta konsientemente presente. Si bo tin un persona ku ta ferwagt un mensahe òf yamada di bo, mèldu nan promé ku por ehèmpel bo subi outo, ku bo no ta bai ta alkansabel pa un ratu.
Dokumentunan na òrdu
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
Bo a mira algu sospechoso? Yama 717 8000 òf e liña di tep anónimo 717 7251.


text:
Barranquilla2018News
Team Aruba lo ta fuerte na Barranquilla
Delegacion a sali pa e weganan Centro Americano y del Caribe
Team Aruba lo ta fuerte representa na e Weganan Centro Americano y del Caribe Barranquilla 2018.
Diamars y diaranzon gran parti di e delegacion di Aruba a sali pa e Weganan Centro Americano y del Caribe cu lo inicia diahuebs awor cu e ceremonia di apertura na e ciudad di Barranquilla, Colombia. Algun dia atras e prome dos atletanan a biaha pa e competencia cu tabata e atleta elite den RS-X, Mack van den Eerenbeemt y e medayista di Oro den e Weganan Centro Americano y del Caribe Veracruz 2014, e atleta elite di Laser Radial, Philipine van Aanholt. Diamars y diaranzon e grupo mas grandi consisti di atleta y entrenadornan, e staf medico y tecnico y prensa a biaha pa Colombia.
E atletanan cu lo representa Aruba den e Weganan Centro Americano y Del Caribe Barranquilla ta den
Atletismo: Wuill Vrolijk, Micheal Rasmijn, Merle Duinkerk
Bowling: Jeadine Luidens, Yannick Roos, Elias Halabi, Thashaina Seraus, Kamlah Dammers, Vanessa Valdes, Abigail Dammers, Valentino Jacobs, Jonathan Bremo, Chris Figaroa, Xanthe Lobrecht.
BMX: Feddison Flanders
Sailing: Mack van den Eerenbeemt y Philipine van Aanholt
Tiro: Philipe Elhage
Landamento: Anahi Schreuders, Mike Schreuders, Patrick Groters, Jordy Groters, Daniel Jacobs
Landamento Artistico: Kyra Hoevertsz y Abigail de Veer
Taekwondo: Monica Pimentel
Tennis di Mesa: Jeandry Mathilda
Pesas: Jennifer Piter
Triatlon: Renze Postma
Na anja 2014, e Weganan Centro Americano y del Caribe na Veracruz a bira uno inolvidabel y historico pa Aruba. Un delegacion di 32 atleta a clasifica pa e Weganan aki cual ya caba tabata un record riba su mes. Den casi tur nuebe deporte cu Aruba a participa a logra un resultado satisfactorio of a surpasa e expectativanan. Como pais, Aruba a termina na di 11 luga riba e tabla di posicion den 32 pais, esaki ta esun di mas miho pa un delegacion cu a bishita cualkier competencia cu COA a participa na dje.
E medayanan di Aruba a ser gana pa Kamilah Dammers cu a logra un medaya di Oro den e competencia individual y un di Plata den Masters. Dammers a impone 8 record den boliche, cual un di nan un “perfect game” cu ta 300pins(12 strike sigui), algo cu nunca antes a pasa den historia e Weganan CAC pa un hungado femenino. E atleta di vela, Philipine van Aanholt a logra medaya di Oro den e disciplina Laser Radial mientras e atletanan di landamento sincronisa, Anouk Eman y Kyra Hoevertsz a conkista medaya di Brons den duet liber. Tanto Kamilah Dammers, Kyra Hoevertsz y Philipine van Aanholt lo tey atrobe na Barranquilla.
Na aeropuerto, un grupo di famia y conocirnan a bin despedi di e delegacion. Comite Olimpico Arubano y Aruba completo kier a desea e delegacion di Aruba tur clase di exito durante di e Weganan Centro Americano y den Caribe 2018 na Barranquila, Colombia.


text:
Ban kuminsa 2020 den kondishon!
E kaminata lo kuminsa for di 6’or di mainta te ku 11:30 i lo tuma lugá na Washington Slagbaai Park. Kada grupo lo haña un papel pa yena e kontesta nan ku lo wordu hasi durante di e kaminata. E tim ku mas kontesta korekto lo gana e premio di un estadia di dos anochi na Washington Slagbaai Park!
Kada grupo mester kordiná nan bistuario pa asina por identifika kada tim. Kuminsa pensa riba kiko bo tim ta bai bisti!
Durante di e entrega di premio lo tin bibida i snèks pa tur hende.


text:
Aerolineanan lo sigui opera for di Colombia y Panama
Frecuencianan a wordo ahusta
ORANJESTAD – Manera anuncia dor di Gobierno di Aruba, e frontera cu Brazil a wordo sera desde Januari 25 ultimo dor cu Brazil ta un area di halto riesgo di Covid-19 actualmente. Como resultado, aerolineanan operando pa Aruba for di otro paisnanden Latino America a wordo afecta y a cuminsa wak demandadisminui. AUA Airport lo kier aclarea y informa cu sin embargo e servicio aereo ta keda existi desde Colombia y Panama.
Cierto aerolineanan desde e region di Latino America a dicidi patemporalmente suspende cierto frecuencianan den e lunanan di Februari y Maart 2021. Copa, actualmente operando for diPanama City, Panama lo opera 1 buelo menos pa siman desdeFebruari 2021. Buelonan e ora ey lo ta riba Dialuna y Diasabra. Avianca, operando for di Bogota, Colombia lo sigui opera 3 buelo pa siman durante Februari 2021 riba Diaranson, Diabiernay Diasabra. Den Maart 2021, Avianca lo baha nan frecuencia y lo opera riba Diabierna y Diasabra. Wingo, tambe operando for di Bogota, Colombia, a confirma nan compromiso awe cu nan kier sigui opera 2 biaha pa siman pa ful anja 2021.
Seramento di e frontera cu Brazil, manera a wordo anticipa, a influencia e frecuencianan di e aerolineanan di Latino America como cu e buelonan aki ta transporta pasahero tambe for di e mercado Brazileño pa Aruba via nan puertonan di embarque den Colombia y Panama. Aruba Tourism Authority lo siguimonitorea esaki di serca y lo activa unda cu ta posibel, esfuerzonan pa fortalece e mercado di Latino America. Aruba sufrontera ta habri pa tur mercado excepto for di Brazil, Venezuela y Peru na e momento aki.


text:
Published
0 294 0
Pensaba yo kita Pensaba yo kita dos ay tarda Y nway yo pensa Teine pa dia etu separta Bridge: Bien presco pa na di mi memoria El maga dia 'ta ta pasya Agarahan pa di atum mano Ta entra iglesia para atende misa... Chorus: Necesita necesita yo contigo Pirmi tu na mio reso Ta pidi vira comigo No man duda mi amor para contigo Nunca yo tan imbustero Pabor salva mi Corazon bien dinigrido... Cuando tu kaki pa El mio mundo ta floria Ya dispierta ya lang yo un aga El maga paharo hinde mas ta kanta ((Bridge)) ((Chorus)) Cosa yo ya pwede hace Nway yo contigo hace cinti duele Ya dale yo el todo MI ora, mi vida, pati alegria... ((chorus))


text:
Akshon preventivo di polis na Hato.
KOMUNIKADO DI PRENSA 328 / 2021
22 sèptèmber 2021
Akshon preventivo di polis na Hato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djarason 22 di sèptèmber 2021, polisnan stashoná na aeropuerto Hato, a tene un kontrol
preventivo den área di sala di salida na aeropuerto.
E kontrol aki tabata dirigí prinsipalmente riba eventual violashon di lei di arma di kandela i
lei di opio.
A kontrolá 13 vehíkulo i 23 persona.
Un machete a keda konfiská i a reparti 2 prosès verbal pa manehá un vehíkulo sin seguro,
karchi di kùr i glas skur.
E kontrolnan aki lo kontinuá.


text:
Minister Armando Rudy Lampe: DOCENTENAN CU YA CABA TIN UN TRABOU VAST DEN ENSEÑANSA, NO TA HUMANO PA BOLBE DUNA NAN UN TAREA MAS DEN TRAIMERDIA
Minister Armando Rudy Lampe:
DOCENTENAN CU YA CABA TIN UN TRABOU VAST DEN ENSEÑANSA, NO TA HUMANO PA BOLBE DUNA NAN UN TAREA MAS DEN TRAIMERDIA
ORANJESTAD, Aruba Minister Armando Rudy Lampe ta kere cu mescos cu ta respeta derecho di esnan cu ta traha na Traimerdia, mescos mester respeta e derecho di e muchanan tambe, pesey mes den futuro ta spera cu tur stakeholder na Aruba tuma na cuenta cu muchanan cu ta bin pa ricibi guia lo no por wordo laga un banda.
Minister Armando Rudy Lampe ta kere cu e les cu nos tur a siña di dje na e momentonan aki ta cu nos mester keda enfoca riba e derecho di mucha, paso e mucha ta central. Sinembargo Minister Lampe ta compronde cu cambionan aunke con chikito e por ta, ta crea intrankilidad.
Un di e cambionan cu a trece padilanti caba ta pa esnan cu ya caba ta maestro di scol durante ful e parti di mainta y despues merdia nan mester prepara nan lesnan y kijk nan lesnan pa e siguienta dia, pero cu tur esaki riba dje tin acerca Traimerdia banda di su trabao di 8 ora den dia, esaki por trece consecuencia, p’esey mes Minister Armando Rudy Lampe kier proteha nos maestronan.
Berdad cu Aruba tin scarsedad di maestra y maestro y esnan cu tin, Gobierno no ta desea di overbelast nan y tampoco pa nan neglisha nan trabao door di cansancio. Loke cu ta un realidad e trabao di un maestra of maestro dia pa dia ta mas dificil y e ta un cansancio mental.
E decision a keda tuma pa e maestronan cu ya caba tin un full time job di 8 ora den enseñansa, no ta humano pa bolbe duna nan un tarea mas den Traimerdia, pa es motibo aki mes a pone un stop na e parti aki pa proteha e maestronan pa asina nan por enfoca y duna les parti mainta unda cu e studiante den dia ta haya e atencion necesario.
Esaki ta un di e cambionan chikito cu a keda implementa y cu ta creando cierto insiguridad cerca esunnan cu ta trahando den Traimerdia. Ta importante pa keda motiva nos muchanan pa sigui e bunita trabao di maestra debi cu hopi di nos docentenan ta bahando cu pension y cu ta causa cu Aruba ta bay tin mester di hopi maestra y maestro pa reemplasa e cuponan.
Si esunan cu ta den Traimerdia kier crece pa drenta e trayecto di enseñansa ta keda cupo pa e studiantenan cu ta studiando pa asistente di maestro drenta Traimerdia.
No ta na Aruba so pero na Hulanda y otro paisnan a haci diferente investigacion cuanto un docento por keda duna les. Na momento cu un maestro ta overwerkt e no ta funciona optimal y e por yega na e extremo di perde control di e situacion y esey ta netamente loke cu kier evita. Mester tin siguridad pa e muchanan cu ta den enseñansa den dia y tambe siguridad pa e muchanan di Traimerdia. Esaki ta rekeri tambe cu un maestra y maestro ta den balans cu su mes. Banda di tur esaki mayoria maestro y maestro tin un famia y tambe tin nan propio yiu cu mester di nan atencion tambe.


text:
WILLEMSTAD – Anualmente Kòrsou ta importá pa miónes na bèrdura i fruta di eksterior, miéntras segun e sektor agráriko lokal por planta normalmente na e isla. Solamente gobièrnu mester invertí sí, Harold Schoop, bosero di e Asosiashon Koperativo Agráriko (A.K.V.), ta bisa.
“Segun e Ofisina Sentral di Estadístika Kòrsou (CBSC) anualmente Kòrsou ta importá rònt di 4 mion florin (mas o ménos 2 mion euro) na bèrdura i fruta for di eksterior. Un tres porshento di e merkado total ta produsí lokalmente.
No tin maneho
“Awa ta un di e motibunan di mas grandi pakiko agrikultura na Kòrsou no tin derecho di eksistensia. Pa falta di un maneho di agrikultura aktualmente ta konstruí kas riba diferente tereno ku di naturalesa tin hopi awa, en bes di pone esakinan disponibel pa e sektor agrario”, Schoop ta konta.
Banda di esaki segun Schoop falta vishon pa loke ta maneho di awa. A konstruí e isla asina ku tur áwaseru ku kai ta bai laman mas lihé posibel. “Piká, mester fangu e awa aki pa e sektor agrario.”
No tin indeksashon aktual di preis
Banda di awa tambe e tarifanan ku e kunukeronan por pidi pa nan produktonan ta un problema. For di siglo pasá no a indeksá e preisnan aki mas. Na 1984 i 1986 ta delaster bia ku a stipulá preis di bestia pa kria pa lei. Pa bèrdura a stipulá e preisnan aki pa delaster bia na 1997.
Na otro pais ta eksistí e mésun problema ku kompania den sektor agrario apénas por bende nan produktonan ku ganashi. P’esei hopi kompania ta risibí supsidio di gobièrnu p’esaki, pero esaki tampoko Kòrsou no konosé. “Ademas nos no por sigurá nos kosecha kontra bientu, inundashon i/òf pèrdida pa motibu di sekura. Esaki no ta eksistí na e islanan miéntras ku na Hulanda esaki ta asta obligatorio”, segun Schoop.
Posibilidat pa krese
Tambe e sektor agrario mester organisá su mes mihó segun Schoop. “Hopi hende den nos sektor no ta traha na un manera organisá. Hopi di nan falta un vishon di término largu. Esei ta lástima pasobra agrikultura ta un sektor ku masha hopi potenshal.”
Segun e bosero aktualmente tin 1500 hende ta traha direktamente òf indirektamente den e sektor agrario. “Si nos lo a laga e sektor agrario krese di 3 porshento produkshon lokal pa por ehèmpel 25 porshento, esei ke men ku un 7000 hende lo por traha direktamente òf indirektamente den e sektor agrario. Esaki lo hasi agrikultura un di e sektornan di mas grandi di nos isla.”
Protokòl nobo pa agrikultura
Segun e minister kurasoleño Giselle McWilliam di Ministerio di Asuntunan Ekonómiko (MEO) último tempu a pone paso importante riba tereno di agrikultura. “Awe (20 di mei, red.) nos ta firma un akuerdo ku agrikultor por haña awa na un preis redusí”, e minister ta konta.
E desaroyo aki segun Schoop ta bini komo un sorpresa total. Otro agrikultor tambe ta bisa ku nan no a tende ainda di e plannan aki. Segun Suzy Camelia-Römer e awa na preis redusí ta bini disponibel pa tur agrikultor komersial. Ken ta kai bou di agrikultor komersial aktualmente no ta konosí ainda.


text:
Bo tin algun pregunta? Klek riba e siguiente link.Tuma kontakto >
Publiká riba 13 November 2018
Willemstad – Di novèmber pa desèmber di e aña aki doñonan di propiedat imobil (kas, apartamento, edifisio, tereno bashi) lo risibí nan papel di belasting (aanslag) definitivo OnroerendeZaakBelasting (OZB) 2014 i papel di belasting OZB 2018. Manera ta konosí e lei aki a drenta na vigor na 2014 remplasando e lei di grondbelastingverordening 1908. Pa e lei por funshoná den su totalidat mester a hasi taksashon di turkas. For di kuminsamentu tabata konosí pa Inspectie i gobièrnu ku e proseso aki lo tuma su tempu. E oraei Inspectie a disidí na saka papel di belasting temporal (voorlopige aanslag) pendiente finalisá e prosesodi taksashon. E proseso a dura 4 aña i den tur e añanan aki, esta 2014, 2015, 2016 i 2017, Inspectie a manda papel di belasting temporal OZB.
Den un kaso kontra di Inspektor di Belasting korte a disidí e aña aki ku Inspectie por saka solamente papel di belasting definitivo. E sentensia di korte tin impakto tambe riba e papel di belasting temporal OZB ku Inspectie a saka na 2014, 2015, 2016 i 2017. Inspectie mester destruí (vernietig) nan tur i na su lugá manda e papel di belasting definitivo OZB pa tur doño di un propiedat inmobil. Inspectie a kuminsá ku destrukshon di papel di belasting temporal 2014. Durante e promé siman di novèmber pa fin di desèmber tur doño di un propiedat imobil lo risibí su papel di belasting definitivo di OZB di aña 2014 i 2018.
E prosedura ta ku na momento ku Inspectie destruí e papel di belasting temporal e pago hasí ta bira liber. Ontvanger ta wanta esaki i lo deskonté ku e debe di e papel di belasting definitivo. Ontvanger lo manda un karta ku ta spesifiká kiko a paga kaba basá riba e papel di belasting temporal i kon a deskonté for e papel di belasting definitivo 2014. Tin kaso ku e montante di e papel di belasting temporal i e montante di papel di belasting definitivo ta igual. Den kaso ku ta asina no tin nada di paga.
Lei ta stipulá tambe ku tur propiedat imobil sin konstrukshon di un balor menos ku ANG 25.000 i tur propiedat imobil ku un konstrukshon di un balor menos ku ANG 75.000 ta eksonerá di OZB. Pa esnan ku tin ku haña nan sèn bèk (restitutie), e pago bèk ta tuma lugar outomátikamente via di banko. Tuma nota ku e kuenta di banko mester ta registrá na Ontvanger. Inspectie lo kontinuá ku e proseso di destruí papel di belasting temporal OZB 2015, 2016 i 2017 i pone papel di belasting definitivo pa e añanan aki na kuminsamentu di 2019.


text:
Gabinete mayoritario
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un gabinete mayoritario o gobierno mayoritario ta un gabinete di gobierno cu ta wordo forma pa un of mas partido politico cu conhuntamente ta representa un mayoria di mitar di e total di asiento den parlamento plus uno. Pa logra esaki mester di 11 di e 21 asiento den e parlamentonan di Aruba i Kòrsou i 8 di 15 den e parlamento di Sint Maarten. Na Hulanda ta rekeri 76 di e 150 asiento.
Contrario na un gabinete mayoritario ta un gabinete di minoria. Den parlamento e gabinete di minoria ta falta suficiente sosten y pesey tin cu investiga adelanta si su leynan lo carga e sosten necesario. E paisnan den Reino Hulandes conoce un historia parlamentario di gabinetenan mayoritario. Sinembargo mas biaha Hulanda a yega di forma un gabinete di minoria.


text:
WILLEMSTAD – Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.
Personal di ambulans ku a presentá na e sitio no por a hasi nada mas pa e víktima i alrededor di binti pa diesdos, dòkter di polis a konstatá morto di e hòmber Ramon E. Melendez Requena, nasé na Kòrsou, 21 yanüari 1992. Riba òrdu di fiskal di Ministerio Públiko a konfiská e kurpa sin bida. Investigashon den e kaso aki ta kontinuá. E vehíkulo tambe a keda konfiská i transportá pa warda di polis pendiente mas investigashon.
Djis despues di e asesinato ya informashonnan a kuminsá sirkulá di posibel problema ku e víktima lo tabatin. Tin papia di problema ku latinonan i ku por ta trata di reglamentu di kuenta. Na e sitio kaminda e asesinato a tuma lugá, ta alegá di bista públiko. Ta solamente si un hende tin algu di hasi eibanda, ta drenta e kaya ei. E asesinato a tuma lugá den un kaya sin nòmber ku tabata ser usa ántes ora tabata drecha e kaminda prinsipal di Bándabou. E kaminda aki ta keda kantu di esun prinsipal, na altura di Tera Kòrá. E hanchi ta hopi sera pa palu i na un distansia basta alegá a likidá e hòmber. NOTA: E articulo ta scirbi den Papiamento fonetico di Corsou.


text:
KOMUNIKADO DI KUERPO POLISIAL KÒRSOU Kontròl riba menornan di edat
KOMUNIKADO DI KUERPO POLISIAL KÒRSOU
419/2016
1 di desèmber 2016
Kontròl riba menornan di edat
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kuerpo Polisial ta tumando nota mas i mas di menornan di edat ku konstantemente ta
frekuentá sentronan di dibertishon, di kua den nan pèrmit menornan di edat no ta
atmisibel.
Tin kasonan ku asta e menornan aki ta konsumí bibida alkohóliko òf esaki ta keda bende i/o
ofresé na nan, loke ku ta kontra di lei.
Ta bon pa menshoná ku menornan di edat ku ta bishita un establesimentu di HoReCa
mester ta den kompania di su mayor òf tutor.
Unikamente si ta trata di un aktividat den hotèl den kua e menor ta hospedá, e no mester
ta den kompania di un mayor o tutor, a menos ku e regla di hotèl ta indiká otro.
Den kaso ku ta trata di un evento ku ta rekerí pèrmit, Minister di Hustisia por duna
dispensashon pa menornan di edat keda atmití na e evento.
Polis ta bai kontrolá severo riba menornan di edat ku no ta permití den sentronan di
dibertishon i lo bai aktua kontra di esakinan.
Na mes momentu polis ta hasi un yamada tambe na tur hende i tambe tur menor riba 12
aña di edat, pa sòru pa tur momentu nan tin un identifikashon bálido huntu ku nan.


text:
Enith Brigitha na edat di 9 aña a kuminsá práktika e ramo di deporte landamentu. Na edat di 12 aña el a representá Kòrsou ku éksito den kompetensha di landamentu den Weganan di Reino, konkistando medaya di plata.
Ku su 15 aña Enith ta gana medaya di oro pa Kòrsou den Weganan di Reino di 1970.
Na 1971 Enith ta gana su promé medaya di oro pa Ulanda den kompetensha entre Ulanda i Alemania na Keulen-Alemania. Den klasifikashon final di e di XX Weganan Olímpiko di 1973 na Münich, Alemania Enith ta figura entre e 8 mihó landadónan femenino di mundu.
Enith a gana 2 medaya di plata i 2 di bròns pa Ulanda den e promé Kampeonato Mundial di landamentu di 1973 na Bélgrado-Checoslvakia. Den e XXI Weganan Olímpiko di 1976 na Montreal-Canada, Entih a kompetí pa Ulanda, ganando 2 medaya di bròns.
Distinshon risibí:
_ Deportista Femenino di aña 1973 nombrá pa Asosiashon di Kronistanan Deportivo di Ulanda.
_ Deportista Femenino di aña 1975 nombrá pa Asosiashon di kronistanan Deportivo di Ulanda.
_ Miembro honorario di “Nederlandse Zwembond”
_ Miembro honorario di klup di landamentu “Het IJ”
_ “Ridder Den Orden Di Oranje Nassau”